सावित्राको ह्याट्रिक
सावित्रा भण्डारीको उत्कृष्ट ह्याट्रिकसँगै नेपाल एपीएफ क्लबले त्रिभुवन आर्मी क्लबलाई ३–१ ले पराजित गर्दै मंगलबार उपराष्ट्रपति कप राष्ट्रिय महिला लिग फुटबलको उपाधि जितेको छ ।
काठमाडौँ — सावित्रा भण्डारीको उत्कृष्ट ह्याट्रिकसँगै नेपाल एपीएफ क्लबले त्रिभुवन आर्मी क्लबलाई ३–१ ले पराजित गर्दै मंगलबार उपराष्ट्रपति कप राष्ट्रिय महिला लिग फुटबलको उपाधि जितेको छ ।उपाधिसँगै एपीएफले २ लाख रुपैयाँ पुरस्कार प्राप्त गर्‍यो भने आर्मी एक लाखमा चित्त बुझाउन बाध्य भयो । तेस्रो स्थानको रौतहटले ५० हजार रुपैयाँ पायो ।निकै प्रतिस्पर्धात्मक फाइनलमा राष्ट्रिय टोलीकी फरवार्ड रहेकी सावित्राले आफ्नो स्तरअनुसार प्रदर्शन गरेपछि आर्मी दोस्रो स्थानमा चित्त बुझाउन बाध्य भएको थियो । सातदोबाटोस्थित एन्फा कम्प्लेक्समा आर्मीकी गोलरक्षक अन्जना रानामगरले उत्कृष्ट प्रदर्शन गरे पनि फितलो देखिएको आर्मी डिफेन्सले सावित्राको कहर रोक्न सकेन ।खेलको सुरुदेखि नै लयमा देखिएको साबिक विजेता एपीएफले आर्मीको पोस्टमा लगातार आक्रमण बुनेको थियो । सावित्राले मैदानको बायाँ विंग्सबाट गरेको शक्तिशाली प्रहार पोस्टमा लाग्दा एपीएफ अग्रता लिनबाट वञ्चित भयो । त्यसपछि अन्जनाले अनिता केसीको वान भर्सेस वानको स्थितिमा रहेको प्रहार विफल तुल्याइन् तर ४१ औं मिनेटमा अनिता केसीले दिएको थ्रो बललाई अगाडि बढाउँदै सावित्राले पेनाल्टी क्षेत्रभित्रबाट वान भर्सेस वानको स्थितिमा गरेको प्रहार गोलमा परिणत भयो ।दोस्रो हाफको सुरुआतमै आर्मीले खेल बराबरीमा ल्यायो । पोस्टभन्दा झन्डै २५ यार्ड टाढाबाट आर्मीले फ्रिकिकमा चलाखीपूर्ण मुभ बनाउँदा पुनम जर्घामगरले गरेको लामो प्रहार सोझै गोलमा परिणत भयो । त्यसको पाँच मिनेट नबित्दै एपीएफले पुन: अग्रता कायम बनायो । अनिता केसीले सिक्स यार्ड बक्सभित्र मिलाइदिएको पासमा सावित्राले वान टचमै गोल गरेर टोलीलाई अगाडि बढाइन् । वर्षाका कारण अन्तिम आधा घण्टा खेलको गति केही सुस्त भए पनि एपीएफले दबाब बनाइरह्यो । आर्मीले डिफेन्समा अपेक्षित प्रदर्शन गर्न नसक्दा आक्रमणमा कमै अवसर बनाउन सकेको थियो ।सावित्राले ८२ औं मिनेटमा गोल थप्दै एपीएफको उपाधि पनि पक्का गरिन् । प्रतियोगिताको चौथो खेलमा १२ औं गोल गर्ने क्रममा उनले अनिता बस्नेतको पासमा पेनाल्टी क्षेत्रबाहिरबाट शक्तिशाली प्रहारमार्फत् गोल गरिन् । एपीएफको उपाधि यात्रामा आक्रमणमा वर्चस्व जमाएकी सावित्रा नै सर्वोत्कृष्ट खेलाडी घोषित भइन् । उनले २५ हजार रुपैयाँ प्राप्त गरिन् ।त्यसअघि नेपाल पुलिस क्लबले काठमाडौंलाई ९–० ले पराजित गर्दै प्रतियोगितामा सान्त्वना जित हात पार्‍यो । यसअघि अंकविहीन रहेका दुवै टोलीको खेलमा विभागीय टोलीका लागि निरु थापा एक्लैले ४ गोल गरिन् । निर्मला उपाध्यायले दुई गोल गर्दा घिमकुमारी गुरुङ, निर्मला बिक र मन्जु गुरुङले १–१ गोल थपे । प्रतियोगिताका ४ खेलमा कुनै गोल नगरेको काठमाडौं पुछारमा अंकविहीन बन्यो ।अन्तिम खेल ४५ मिनेट ढिलाएन्फाको आयोजनामा जारी उपराष्ट्रपति कप महिला लिगको अन्तिम खेल मंगलबार निर्धारित समयभन्दा ४५ मिनेट ढिला सुरु भयो । प्रमुख अतिथि उपराष्ट्रपति नन्दकिशोर पुन झन्डै २५ मिनेट ढिला आए पनि खेलाडीहरू नियमित सुरु हुने समयमै लामबद्ध भएका थिए । अतिथिको आगमनपछि केही भाषण भएरमात्र खेल सुरु भयो । वार्मअप गरेर तयारी भइसकेको अवस्थामा खेलाडीलाई यत्तिकै एक हाफको खेल समय उभ्याएर राख्नुपर्दा दुवै पक्षका प्रशिक्षक आफ्ना खेलाडीलाई शरीर चलाउन निर्देशन दिइरहेका थिए । व्यवस्थापन चुस्त नहुँदा प्रतियोगिताको पुरस्कार वितरण समारोहमा पनि शीर्ष तीन स्थान लिने खेलाडीलाई निरन्तर वर्षाका बाबजुद खुला चौरमा राखिएको थियो ।च्याम्पियन एपीएफ टोलीएपीएफ महिला लिग च्याम्पियनसर्वोत्कृष्ट खेलाडी सावित्रा भण्डारी, एपीएफउत्कृष्ट गोलरक्षक एन्जिला तुम्बापो सुब्बा, एपीएफउत्कृष्ट डिफेन्डर पुनम जर्घामगर, आर्मीउत्कृष्ट मिडफिल्डर रेनुका नगरकोटे, एपीएफउत्कृष्ट फरवार्ड रश्मिकुमारी घिसिङ, रौतहटउत्कृष्ट प्रशिक्षक जनक सिंह, एपीएफसर्वोत्कृष्ट खेलाडीले २५ हजार तथा विधागत उत्कृष्टले जनही १० हजार रुपैयाँ पुरस्कार प्राप्त गरे ।